प्रसिद्ध गायक कैलाश खेर को केदारनाथ पर तैयार किए गए धारावाहिक के भुगतान के लिए धनराशि सरकार आपदा मद से नहीं देगी, बल्कि इसे अन्य मदों में समायोजित किया जाएगा। शासन स्तर से बकाया भुगतान के आदेश होने के बाद इसकी जानकारी भाजपा प्रदेश अध्यक्ष अजय भट्ट को होने पर उन्होंने इस मसले को मुख्यमंत्री के समक्ष उठाया। बकौल अजय भट्ट, मुख्यमंत्री त्रिवेंद्र सिंह रावत ने आपदा मद से भुगतान के मामले में नाराजगी जाहिर करते हुए अन्य मदों से भुगतान के आदेश अधिकारियों को दिए हैं। पूर्ववर्ती कांग्रेस सरकार ने वर्ष 2013 की भयावह प्राकृतिक आपदा के बाद केदारनाथ यात्रा को सुरक्षित बताए जाने और सुरक्षित उत्तराखंड का संदेश देने के उद्देश्य से सूफी गायक कैलाश खेर की कंपनी कैलाशा इंटरटेनमेंट प्राइवेट लि. को एक प्रोजेक्ट सौंपा था। इसमें 12 कड़ियों के धारावाहिक का निर्माण किया जाना था। कुल लगभग बारह करोड़ की धनराशि इस धारावाहिक निर्माण के लिए दी जानी थी। आपदा मद से धारावाहिक निर्माण की जानकारी सामने आने पर पिछली हरीश रावत सरकार ने संबंधित कंपनी को बकाया भुगतान पर रोक लगा दी थी। यह बकाया धनराशि लगभग 1.94 करोड़ रुपये थी। हाल ही में शासन ने इस बकाया धनराशि की लगभग 75 फीसद धनराशि, 1.45 करोड़ रुपये के भुगतान के आदेश कर दिए। वित्त विभाग से आदेश जारी होने के बाद भाजपा प्रदेश अध्यक्ष अजय भट्ट ने इस धनराशि को आपदा मद से जारी किए जाने पर गहरी आपत्ति जताई। देहरादून में मीडिया से बातचीत में भट्ट ने कहा कि उन्होंने इस बात की जानकारी मुख्यमंत्री त्रिवेंद्र सिंह रावत को दी। अजय भट्ट के मुताबिक, मुख्यमंत्री के संज्ञान में यह जानकारी आने पर उन्होंने इस पर अपनी गहरी नाराजगी जाहिर की और अधिकारियों को निर्देश दिए कि कैलाश खेर की कंपनी को आपदा मद से धनराशि का भुगतान न किया जाए। भाजपा प्रदेश अध्यक्ष ने कहा कि सरकार अन्य मदों से इस धनराशि का भुगतान करेगी।